Villum Christensen (LA), 2008-12-12:
Dette forslag handler om stop for byrder på og regulering af erhvervslivet.
De ting kan man vælge at anskue som et isoleret fænomen, der har taget overhånd, men vi vælger at se det som et alvorligt symptom på en kontrolkultur, som stikker sit uskønne ansigt frem, hver eneste gang der ruller nye og velmente lovforslag ud over det, man vel kan kalde Bekymringsdanmark.
Vi værdsætter i høj grad, at fru Colette Brix og Dansk Folkeparti hermed tager de små og mellemstore virksomheders parti - det er vi bestemt ikke mange der gør her i Folketinget.
Erhvervs- og Selskabsstyrelsens egne beregninger fortæller, at vi pålægger virksomhederne byrder på 28 mia. kr. årligt.
Vi skulle skamme os herinde på Borgen!
Det er blevet sagt fra flere sider, at det bedste, politikerne kunne gøre for erhvervslivet, i virkeligheden var at holde lidt længere ferie.
Man har præsteret 1.854 nye love og regler i 2007, hvilket efter vores opfattelse ikke bare er en reel trussel mod demokratiet, men også en kæmpe barriere for vækst og velfærd.
Vi ved alle sammen, at det, der skal udvikle samfundet, er en fokuseret satsning på kreativitet, design og innovation.
Det var faktisk noget, vi brugte en hel del tid på at diskutere i går.
Hvad er det så, vi gør herinde på Christiansborg?
Vi leder og leder efter nye bekymringsområder, som vi kan italesætte sammen med pressen eksponere som et nyt bytte på den politiske slagmark.
Der er faktisk også flere eksempler på det på dagsordenen her i dag.
Politikere får synlighed som gode og velmenende mennesker, der vil alt det rigtige for andres penge, men som igen og igen glemmer, at der også er en bagside af medaljen.
Vi ser, hvordan det personlige ansvar går fløjten, og at medarbejderne i både den private og i den offentlige sektor og på offentlige kontorer bliver stressede af at arbejde med meningsløse kontrol- og afrapporteringsprocedurer.
Bureaukraterne siger, at vi skal kontrollere og sikre standarder, så vi har styr på kvaliteten, så vi har styr på dokumentationen, så vi har styr på sikkerheden, og sådan bliver man ved.
Problemet er bare, at man aldrig kan bureaukratisere sig til kvalitet.
Vi når allerhøjst til at kunne konstatere, at reglerne blev overholdt, men at patienten døde.
Bureaukrater og politikere kan kun kontrollere procedurer, aldrig kvalitetens substans.
Det viser al forskning.
Man kan tjekke, om procedurer og formler bliver overholdt, man kan aldrig tjekke kvaliteten i sig selv.
Man har efter vores opfattelse desværre fået opbygget et kontrolhelvede og et afrapporteringsvanvid, som nu repræsenterer det største erhverv i landet.
På arbejdsmarkedsområdet vil det jo, som vi lige har hørt, ingen ende tage.
Dér er det gået så galt, at der er gået bureaukrati i afbureaukratiseringsudvalget.
Bunken i Beskæftigelsesministeriet, som skal afbureaukratiseres, vokser og vokser, og man kommer ingen vegne.
Jeg synes, det må være indlysende for enhver, der har hørt den her debat, at ingen kan tro på - vel forhåbentlig heller ikke regeringen at hvis vi har nået 10 pct. i dag siden 2001, skal vi, fordi der bliver lagt en ny bureaukratisk plan frem i det nye år, nå de sidste 15 pct. i løbet af 2009, så vi er klar til 2010 og kan sige: Nu har vi sparet 25 pct. bøvl - det kan simpelt hen ikke lade sig gøre.
Jeg nægter at tro det, og jeg tror egentlig heller ikke, at regeringsmedlemmerne selv tror på den sag.
Man kan sige, at det jo ikke kun er ærgerligt, fordi de mange kontroller koster en hel Irakkrig, når man gør det op i penge - det skal betales af skatteyderne.
Men det værste er, at al den kreativitet og nytænkning, som vi har brug for, forhindres.
Vi er ved at opbygge et parallelsamfund, hvor hele den kontrolsektor, jeg omtalte, lever sit eget liv med politikerne i toppen, mens der i det virkelige liv, hvor værdierne skabes, kæmpes en daglig kamp for at hoppe uden om forhindringerne - jeg er færdig lige om et øjeblik.
Det er vor tids allerstørste udfordring, vi efter vores opfattelse står med her.
Liberal Alliance vil med alle midler bekæmpe den liberale regerings uendelige appetit på statsstyring og kontrol af snart stort set alle dele af samfundet.
Vi synes, det er et rigtig godt forslag.